DCC ปันผลสูงยังดึงดูดใจ 5-6% ต่อปีกำไรปี 59 โต รับผลดีมาตรการภาครัฐฯ
DCC เผยงบ Q3/58 อ่อนตัว Q4/58 อาจฟื้นตัวเล็กน้อย ส่วนแนวโน้มปี 59 คาดกำไรเติบโตราว 13% รับอนิสงส์จากมาตรการภาครัฐ ราคาหุ้นยังมี upside ไม่มาก โบรกฯยังแนะนำ ถือ คาดอัตราผลตอบแทนจากเงินปันผลยังน่าสนใจราว 5%-6% ต่อปี ซึ่ง DCC จะมีการแบ่งจ่ายเงินปันผลในทุกไตรมาส
27 ต.ค. 2558

บล.เคทีบี (ประเทศไทย) ระบุในบทวิเคราะห์ (27 ต.ค.) ว่า บริษัท ไดนาสตี้เซรามิค จำกัด (มหาชน) หรือ DCC ประกาศผลการดำเนินงานไตรมาส 3/58 มีกำไรสุทธิที่ 275 ล้านบาท ลดลง 25% จากไตรมาสก่อน แต่เพิ่มขึ้นเล็กน้อย 1% จากช่วงเดียวกันในปีก่อน นับว่าอยู่ในระดับที่ไม่สดใสนัก โดยปัจจัยหลักเป็นผลจากรายได้ในไตรมาส 3/58 ที่ปรับตัวลดลงถึง 15% จากไตรมาสก่อน และ 6% จากช่วงเดียวกันในปีก่อน จากความต้องการซื้อกระเบื้องปูพื้นบุผนังที่ยังซบเซา ตามภาวะเศรษฐกิจที่ยังไม่แน่นอน และรายได้จากเกษตรกรที่เป็นฐานลูกค้าหลักของ DCC ยังชะลอตัว
ด้านอัตรากำไรขั้นต้นในไตรมาส 3/58 อยู่ที่ 42.3% ลดลงจากไตรมาส 2/58 ที่ 43.3% ตามทิศทางรายได้ที่ลดลง แต่ดีขึ้นจากไตรมาส 3/57 ที่ 40.5% จากราคาต้นทุนก๊าซซึ่งเป็นปัจจัยหลักปรับลดลง 28% จากช่วงเดียวกันในปีก่อน และอัตราการใช้กำลังการผลิตที่สูงขึ้น จากปีก่อนที่มีการปิดปรับปรุงเตาผลิต รวมงวด 9 เดือนแรกของปี 58 รายได้รวมยังปรับตัวลดลง 3% จากช่วงเดียวกันในปีก่อน ส่วนกำไรสุทธิอยุ่ที่ 1,026 ล้านบาท เพิ่มขึ้น 22% จากปีก่อน ส่วนกำไรปกติเพิ่มขึ้น 8% จากปีก่อน
 
คาดว่าผลการดำเนินงานไตรมาส 4/58 จะฟื้นตัวขึ้นจากช่วงเดียวกันในปีก่อนเล็กน้อย จากผลบวกของต้นทุนพลังงานที่ลดลง อย่างไรก็ตาม จากกำไรไตรมาส 3/58-4/58 ที่อาจอ่อนตัวกว่าที่คาด จึงมีการปรับลดคาดการณ์กำไรปี 2558 ลงจากเดิมเล็กน้อยราว 3% เป็น 1,326 ล้านบาท เพิ่มขึ้น 18% จากปีก่อน อย่างไรก็ตาม หากไม่รวมค่าใช้จ่ายพิเศษในไตรมาส 2/57 (DCC มีการปรับปรุงงบการเงินในไตรมาส 2/57 โดยมีการบันทึกการตัดจำหน่ายค่าความนิยมจำนวน 104 ล้านบาท) กำไรปกติจะเพิ่มขึ้นราว 8% จากปีก่อน
ส่วนแนวโน้มปี 2559 คาดกำไรเติบโตราว 13% เป็น 1,500 ล้านบาท โดยคาดจะได้รับอนิสงส์จากมาตรการภาครัฐ ทั้งการกระตุ้นกำลังซื้อ และมาตรการกระตุ้นอสังหาริมทรัพย์ นอกจากนั้น ยังมีแผนเพิ่มสัดส่วนการขายผ่านช่องทางการขายใหม่ๆ เช่น Modern Trade ให้มากขึ้น รวมถึงมีแผนที่จะขยายตลาดส่งออกไปยังต่างประเทศมากขึ้น การปรับ product mix เน้นสัดส่วนการขายสินค้าที่มีอัตรากำไรขั้นต้นสูงมากขึ้น
 
ขณะที่ DCC ประกาศจ่ายเงินปันผลไตรมาส 3/58 ที่ 0.042 บาท/หุ้น คิดเป็นอัตราส่วนการจ่ายเงินปันผล 100% จากกำไรสุทธิ โดยเท่ากับอัตราผลตอบแทนจากเงินปันผลเฉพาะไตรมาส 3/58 ที่ 1.1% โดยจะขึ้นเครื่องหมาย XD 6 พ.ย., จ่ายเงินปันผล 20 พ.ย. ปรับราคาเป้าหมายเป็นปี 2559 ที่ 4.20 บาท โดยยังอิง PER ราว 18 เท่า ราคาหุ้นยังมี upside ไม่มาก จึงยังแนะนำ ถือ โดยคาดอัตราผลตอบแทนจากเงินปันผลยังน่าสนใจราว 5%-6% ต่อปี ซึ่ง DCC จะมีการแบ่งจ่ายเงินปันผลในทุกไตรมาส